CELEX: 32013D0053
Language: hu
Date: 2013-01-22 00:00:00
Title: 2013/53/EU: A Tanács végrehajtási határozata ( 2013. január 22. ) a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról

25.1.2013   
            
            
               HU
            
            
               Az Európai Unió Hivatalos Lapja
            
            
               L 22/13
            
         A TANÁCS VÉGREHAJTÁSI HATÁROZATA
   (2013. január 22.)
   a Belga Királyságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról
   (2013/53/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság Főtitkársága által 2012. június 21-én iktatott levelében Belgium engedélyt kért a 2006/112/EK irányelv 285. cikkétől eltérő különös intézkedés bevezetésére, amely Belgium számára lehetővé teszi, hogy a legfeljebb 25 000 EUR éves árbevétellel rendelkező adóalanyok tekintetében hozzáadottérték-adó (héa) alóli mentességet biztosítson. Ezen intézkedés révén az említett adóalanyok mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
         
               (2)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2012. szeptember 13-án kelt levelében tájékoztatta a többi tagállamot Belgium kérelméről. A Bizottság 2012. szeptember 17-én kelt levelében értesítette Belgiumot arról, hogy birtokában van a kérelem elbírálásához szükséges valamennyi információnak.
            
         
               (3)
            
            
               A 2006/112/EK irányelv 285. cikke szerint a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjairól szóló, 1967. április 11-i 67/228/EGK második tanácsi irányelv (2) 14. cikkét nem alkalmazó tagállamok adómentességet adhatnak a legfeljebb 5 000 EUR éves árbevétellel rendelkező adóalanyok számára. Belgium kérte, hogy ezt a felső határt 25 000 EUR-ra emelhesse.
            
         
               (4)
            
            
               A kisvállalkozások által igénybe vehető különös szabályozás által biztosított magasabb küszöbérték egyszerűsítési intézkedés, mivel jelentősen csökkentheti a legkisebb vállalkozások héakötelezettségeit. A különös szabályozás az adóalanyok által önként választható lehetőség.
            
         
               (5)
            
            
               A hozzáadottértékadó-kötelezettségek egyszerűsítése végett a 77/338/EGK irányelv (jelenleg 2006/112/EK irányelv) módosítását célzó, 2004. október 29-i irányelvjavaslatába a Bizottság többek között olyan rendelkezéseket foglalt, amelyek célja az, hogy a tagállamok a héamentesség feltételeként megállapított éves árbevételi felső határt legfeljebb 100 000 EUR összegben, illetve annak nemzeti valutában kifejezett ellenértékében állapíthassák meg, és ezt az összeget évente kiigazíthassák. A Belgium által benyújtott kérelem összhangban van ezzel a javaslattal.
            
         
               (6)
            
            
               Az eltérő intézkedés hatása elhanyagolható lesz a végső fogyasztói szinten beszedett belgiumi adóbevétel teljes összegét tekintve és nem lesz kedvezőtlen hatással az Uniónak a hozzáadottérték-adóból befolyó saját forrásaira,
            
         ELFOGADTA EZT A HATÁROZATOT:
   1. cikk
   A 2006/112/EK irányelv 285. cikkétől eltérve a Belga Királyság felhatalmazást kap arra, hogy mentesítse a héa alól a legfeljebb 25 000 EUR éves árbevétellel rendelkező adóalanyokat.
   A Belga Királyság az adómentesség reálértékének megőrzése érdekében felemelheti az említett összeghatárt.
   2. cikk
   Ez a határozat a róla szóló értesítés napján lép hatályba.
   Ezt a határozatot 2013. január 1-től az adóalanyok héamentességére vonatkozó éves árbevételi felső határ összegeit módosító irányelv hatálybalépésének napjáig vagy 2015. december 31-ig – e kettő közül a korábbi időpontig – kell alkalmazni.
   3. cikk
   Ennek a határozatnak a Belga Királyság a címzettje.
   
      Kelt Brüsszelben, 2013. január 22-én.
      
         
            a Tanács részéről
         
         
            az elnök
         
         M. NOONAN
      
   
   
      (1)  HL L 347., 2006.12.11., 1. o.
   
      (2)  HL 71., 1967.4.14., 1303/67. o.